L'obra de teatre 'Puertas abiertas' arriba este divendres a la Casa Municipal de Cultura
30 de març 2022

![](/media/v1bftftm/c_puertasabiertas.jpg?width=850&height=566.9886363636364)

Este divendres, 1 d'abril, a la Casa Municipal de Cultura del Port de Sagunt tindrà lloc la representació de l'obra teatral _Puertas abiertas_. Un drama protagonitzat per Cayetana Guillén Cuervo i Ayoub El Hilali, que conta una situació carregada de tensió i, en conseqüència, d'emoció.

_Puertas abiertas_ parla d'un dels grans conflictes del món actual, el terrorisme islamista. És un conflicte que coneixem de prop, que hem patit, sobre el qual hem llegit, del qual tenim opinió. Possiblement algunes de les nostres opinions estan fonamentades en tòpics i prejudicis. Esta obra posa en qüestió eixos tòpics i prejudicis en un diàleg entre dos persones, membres de les dos comunitats enfrontades. No sabem d'ells més del que ens conten i el que ens conten està ple d'interrogants. No creuen que este siga un conflicte de bons i dolents.

La història succeïx a la ciutat de París, immersa en el caos. Diverses bombes han esclatat provocant desenes de morts. La ciutat està voltada. Els carrers, tallats. El transport públic no funciona. Davant el col·lapse, veïns del centre de la ciutat conviden a les seues cases els que han quedat atrapats. Julie també oferix el seu apartament. Quan obri la porta, es troba amb un jove que l'enfronta als seus prejudicis. Què ocorre quan el temor s'obri pas en les nostres vides? Des de l'exterior, arriben els laments d'una ciutat ferida. A l'interior, se succeïxen els silencis, les confessions, la tendresa inesperada i, també les mentides. Massa mentides.

L'actuació començarà a les 20.30 hores, i tindrà una duració aproximada de 75 minuts. La representació és en castellà, i a més és apta per a tots els públics. Les entrades, amb un preu de 9 euros, es poden adquirir des del següent enllaç: [servientradas.com](https://www.servientradas.com/espectaculo/AYUNTAMIENTO_DE_SAGUNTO/6/puertas-abiertas.html).

Esta activitat està organitzada pel departament de Cultura de l'Ajuntament de Sagunt i inicia la programació trimestral de primavera.

*   [](http://www.facebook.com/sharer.php?u=https://aytosagunto.es/va/actualitat/l-obra-de-teatre-puertas-abiertas-arriba-este-divendres-a-la-casa-municipal-de-cultura/ "Facebook")
*   [](http://twitter.com/share?url=https://aytosagunto.es/va/actualitat/l-obra-de-teatre-puertas-abiertas-arriba-este-divendres-a-la-casa-municipal-de-cultura/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-obra-de-teatre-puertas-abiertas-arriba-este-divendres-a-la-casa-municipal-de-cultura/ "Linked In")
*   [](mailto:?body=https://aytosagunto.es/va/actualitat/l-obra-de-teatre-puertas-abiertas-arriba-este-divendres-a-la-casa-municipal-de-cultura/)